Ċifri proviżorji tal-Uffiċju Nazzjonali tal-Istatistika juru li f’Diċembru kiber l-iżbilanċ bejn l-importazzjoni u l-esportazzjoni. L-Uffiċju tal-Istatistika qal li d-differenza bejn il-valur tal-importazzjoni u tal-esportazzjoni kienet ta’ aktar minn mija u tmien miljun ewro – żieda ta’ aktar minn €74 miljun meta imqabbel ma’ Diċembru tal-2012. Spjega li dan ġara minħabba li f’Diċembru żdiedet l-importazzjoni b’€36 miljun waqt li l-esportazzjoni naqset bit-€38 miljun ewro. Għas-sena li għaddiet kollha, l-iżbilanċ bejn l-importazzjoni u l-esportazzjoni żdied bi €11-il miljun u laħaq €1756 miljun. Reazzjoni Partit Nazzjonalista: B’reazzjoni l-Partit Nazzjonalista indika li filwaqt li l-ekonomija ta’ Malta għadha waħda b’saħħitha, diversi indikaturi ekonomiċi ppubblikati fl-aħħar jiem, fosthom iċ-ċifri dwar il-kummerċ, qegħdin ikunu ta’ twissija . Fi stqarrija l-PN qal li l-importazzjoni rreġistrat tnaqqis ta’ aktar minn 9%, jew €700 miljun, fuq is-sena li għaddiet. Dan ifisser tnaqqis fil-konsum tal-familji Maltin u Għawdxin, kif ukoll tnaqqis fil-materja prima li tiġi impurtata mill-fabbriki, li hi sinjal importanti tal-livell tal-attività f’setturi differenti tal-ekonomija Maltija, żied jgħid il-PN. Rigward l-esportazzjoni, il-PN innota li din naqset b’aktar minn 13%, li jfisser €600 miljun, fuq l-2012 “u jekk wieħed ineħħi l-fjuwils minn din l-istatistika, l-esportazzjoni xorta naqset b’7.5%.” Il-Partit Nazzjonalista appella biex il-Gvern jagħti widen għal dawn it-twissijiet u llum qabel għada jaħdem fuq strateġija u viżjoni ekonomika għal Malta qabel ma jkun tard wisq għall-familji Maltin u Għawdxin.